Isječci iz naših literarnih radova

Kišna nezgoda

Ugledao sam vrapčića koji se nije uspio na vrijeme sakriti od kiše. Krila su mu se smočila. Uzeo sam ga i odnio u kuću. U jednu sam mu kutiju stavio malo vodice, hranu i krpicu. Dok su mu se krila sušila, ja sam ga gledao i mazio po njegovoj glavici.

Leonardo Matković, 5.b

Kiša

Mama je još uvijek gledala kroz prozor kako kiša zalijeva njezine predivne krizanteme. Okrenula se od prozora i rekla da će mi napraviti kolač. Kiša je prestala. Pojavila se duga.Stojim pred ulaznim vratima,jedem mamin kolač i promatram dugu.Ovaj prvi jesenski dan je bio divan.

Lana Musa, 5.b

Šareno lišće

Išla sam na vjeronauk. Hodajući stazom, ugledala sam mnogo šarenog lišća.Na travi je ležalo kao predivno istkani sag.Razmišljala sam kako ću ga na povratku kući pokupiti i zalijepiti na papir. Napravit ću pravu papirnatu jesen raskošnih boja.

Magdalena Katić, 5.b

Šapat kiše

Na zemlji su se lijeno ispružile lokve. Na krovu kiša tapka i curi niz crijep. Pleše zajedno s otpalim šarenim lišćem. Malene kapljice lete ulicom razgovarajući sa svojim suputnicima.

Sanja Vranić, 5.b

Kišna idila

Nebo je promijenilo boju u sivu. Iz svojih oblaka prosipa vodene mlazove kojima zalijeva sve na zemlji.Mali ježić trčkara po zemlji i sakuplja plodove iako je obliven kapljicama kiše.

Marija Pranjić,5.b

Kišna igra

Na trenutak sam zastala i sjela na panj kako bih uživala u jednoličnom zvuku kiše. Pogled mi je privuklo neobično krckanje grančica. Pokraj moje noge pojavila se malena životinjica . Bio je to mali jež smeđe-crne boje s bijelim točkicama na vrhu njegovih dugih bodljica . Mališan je hodao po mokrom putu dok su po njegovim bodljama curili mali komadići neba.

Nika Biljan, 6.a

Kiša u parku

Jednog jesenskog popodneva iznenada su se nagomilali sivi oblaci. Ljudi su se počeli sklanjati u kuće.Ulice su se brzo ispraznile. Nema više djece koja su se igrala u parku ili baka koje su sjedile na klupama i pričale. Sve je tiho i mirno.

Tihana Stepić, 5.b

Kišne kapi

Lokva je postajala sve veća i veća te se prelijevala u jezero. Male kapljice Lana i Ariana su upoznale jako puno novih prijatelja. Kako su dani prolazili, tako su i Lana i Ariana rasle i postajale sve starije. Nakon nekog vremena postalo je jako vruće pa su Lana i Ariana odjednom počele letjeti prema gore. Jako su se začudile jer im se to nikad prije nije dogodilo! Letjele su, letjele i došle na nebo.

Petra Stepić, 5.b

Igra kiše i sunca

Vjeverice su se sakrile u duplje, a djeca su sa svojim kišobrančićima trčala kući iz škole i s nogometnog igrališta.Nebo je postajalo sve svjetlije. Vjetar je znatno oslabio. Kiša je jenjavala i nakraju prestala padati Pojavilo se veliko žuto sunce između sivih oblaka. Naravno, nakon kiše dolazi i velika šarena duga.

Filip Živić, 5.b

Jesenja kiša

Kod kuće sam. Kroz prozor gledam jesenju kišu kako pada. Sve zapljuskuje, moči, zalijeva, hladi i bučna je. Slušam kapljice kiše kako udaraju o krov naše kuće. Vjetar sve jače huči, zavija i otkida orahe sa starog debla. Uh! Izgleda da će oluja!

Josipa Krmpotić, 5.b